མ་རྒྱུད་ཌཱཀྐིའི་བརྡ་མཛོད་ལས༔ སྨན་པའི་རྒྱལ་པོའི་དབང་ཆོག་ཡེ་ཤེས་ཆུ་རྒྱུན་བཞུགས༔ ན་མོ་མ་ཧཱ་གུ་རུ་ཡེ༔ འགྲོ་ཀུན་ལས་ཉོན་ནད་སེལ་ཕྱིར༔ དབང་ཆོག་ཡེ་ཤེས་ཆུ་རྒྱུན་བསྟན༔
བདག་མདུན་བུམ་གསུམ་ལེགས་བསྒྲུབས་ནས༔ བདག་འཇུག་སྔོན་སོང་ཁྲུས་བྱས་ཤིང༔ བགེགས་བསྐྲད་བསྲུང་འཁོར་ལོ་རྒྱུས་བཤད༔ མཎྜལ་ཕུལ་ཞིང་གསོལ་བཏབ་ནི༔ ཧོ༔ ཁྱབ་བདག་རྡོ་རྗེ་སློབ་དཔོན་དགོངས༔ ཁམས་གསུམ་འཁོར་བའི་སེམས་ཅན་གྱི༔ དུག་གསུམ་རྒྱུ་འབྲས་ནད་ཞི་ཕྱིར༔ རྡོ་རྗེའི་དབང་མཆོག་སྩལ་དུ་གསོལ༔ ལན་གསུམ༔ཀྱེ༔ སྐལ་བཟང་དམ་ལྡན་སློབ་བུའི་ཚོགས༔ བདེ་གཤེགས་སྨན་པའི་རྒྱལ་པོ་བཞིན༔ ཐུགས་བསྐྱེད་དམ་བཅའ་རྒྱ་ཆེ་ན༔ སྨིན་བྱེད་དབང་མཆོག་སྩལ་བར་བྱ༔ སྐྱབས་སེམས་ཚོགས་བསགས་ལན་གསུམ་བྱ༔ ཨོཾ་མ་ཧཱ་ཤཱུནྱ༴ སློབ་མའི་ཕུང་ཁམས་སྐྱེ་མཆེད་ཀུན༔ མི་དམིགས་སྟོང་པ་ཉིད་དུ་གྱུར༔ སྟོང་པའི་ངང་ལས་སྐད་ཅིག་གིས༔ སློབ་མ་སྨན་པའི་རྒྱལ་པོ་ཡི༔ སྐུ་གསུམ་གནས་གསུམ་འོད་འཕྲོས་པས༔ ཤར་ཕྱོགས་ལྟ་ན་སྡུག་པ་ནས༔ ཨོ་རྒྱན་སྨན་བླའི་ལྷ་ཚོགས་རྣམས༔ རྒྱ་མཚོ་ཆེ་ལ་ཆར་བབ་བཞིན༔ སྤྱན་དྲངས་གཉིས་སུ་མེད་པར་གྱུར༔ ཧཱུྃ༔ རང་སྣང་རྣམ་དག་ལྟ་ན་སྡུག་པའི་ཞིང༔ བདེ་གཤེགས་སྨན་པའི་རྒྱལ་པོའི་ལྷ་ཚོགས་རྣམས༔ འགྲོ་བའི་ལས་ཉོན་དུག་གསུམ་ནད་ཞི་ཞིང༔ སློབ་མ་བྱིན་གྱིས་རླབས་ཕྱིར་གཤེགས་སུ་གསོལ༔ རྩ་སྔགས༔ བཛྲ་ས་མ་ཡ་ཨཱ་ཝེ་ཤ་ཡ་ཕེཾ་ཕེཾ༔ བརྟན་བཞུགས་བྱ༔ ཧཱུྃ༔ རིན་ཆེན་བུམ་པའི་གཞལ་ཡས་སུ༔ བདེ་གཤེགས་ སྨན་པའི་རྒྱལ་པོ་ཡི༔ བྱིན་རླབས་བདུད་རྩིའི་ཆར་རྒྱུན་གྱིས༔ དབང་བསྐུར་སྐུ་ཡི་དབང་ཐོབ་ཤོག༔ རྩ་སྔགས༔ ཀཱ་ཡ༴ སྐུ་ཙཀ་ཐོགས་ལ༔ ཧཱུྃ༔ བསྐལ་མང་གོང་ནས་འགྲོ་བའི་ནད་སེལ་ཕྱིར༔ བདེ་གཤེགས་རྒྱལ་སྲས་གཅིག་བསྡུས་སྐུར་བཞེངས་པ༔ བཅོམ་ལྡན་སྨན་པའི་རྒྱལ་པོའི་དབང་བསྐུར་བས༔ དུག་གསུམ་ནད་ཞི་རྣམ་མཁྱེན་མྱུར་ཐོབ་ཤོག༔ རྩ་སྔགས༔ ཀཱ་ཡ༴ སྔགས་ཕྲེང་ཐོགས་ལ༔ ཧཱུྃ༔ ཕྱི་ལྟར་འབྱུང་བཞི་ནང་ལྟར་རིགས་དྲུག་སྐད༔ གསང་བ་རྒྱལ་ཀུན་གསུང་གསང་གཅིག་བསྡུས་པའི༔ གསང་སྔགས་རིགས་སྔགས་རྒྱལ་པོའི་དབང་བསྐུར་བས༔ ངག་གི་སྒྲིབ་དག་གསུང་གི་དབང་ཐོབ་ཤོག༔ ཝཱཀྐ༴ཐུགས་རྡོ་རྗེ་ཐོགས་ལ༔ ཧཱུྃ༔ དམིགས་མེད་སྤྲོས་བྲལ་ཟང་ཐལ་ཡེ་ཤེས་ངང༔ རྒྱལ་ཀུན་ཐུགས་ཀྱི་རྡོ་རྗེའི་དབང་བསྐུར་བས༔ ཡིད་ཀྱི་སྒྲིབ་དག་ཐུགས་ཀྱི་དབང་ཐོབ་ཤོག༔ སྨན་པའི་རྒྱལ་པོའི་གོ་འཕང་མྱུར་ཐོབ་ཤོག༔ རྩ་སྔགས༔ ཙིཏྟ༴ དམ་ཚིག་ཁས་བླངས་མཎྜལ་ཕུལ༔ མཐའ་བརྟེན་བསྔོ་སྨོན་བཀྲ་ཤིས་བརྗོད༔ ཨེ་མ་རྒྱལ་དབང་པདྨ་ངས༔ ཟབ་བཅུད་ནོར་བུའི་དབྱིག་ཆེན་པོ༔ སྙིགས་འགྲོའི་སེམས་ཅན་ལས་ངན་རྣམས༔ སྔར་མེད་གསར་འབྱུང་ནད་རིམས་ཀྱིས༔ གཟིར་ཞིང་ཅི་བྱ་གཏོལ་མེད་ཚེ༔ འདི་ཉིད་གཉེན་པོ་གཅིག་ཆོག་ཡིན༔ གྲུབ་ཆེན་རྒྱལ་བ་མཆོག་དབྱངས་དང༔ རྒྱལ་ཡུམ་མཁའ་འགྲོ་མཚོ་རྒྱལ་མར༔ གཏད་དོ་གཉུག་མའི་ཁམས་སུ་སྦོས༔ མ་འོངས་
ང་སྤྲུལ་སྐྱེས་བུ་ཡིས༔ གཏེར་ནས་བཏོན་ལ་བརྡ་འདི་བཀྲོལ༔ བསྟན་འགྲོའི་རྒུད་མུན་བསལ་གྱུར་ཅིག༔
ས་མ་ཡ༔ རྒྱ་རྒྱ་རྒྱ༔ ཞེས་པའང་སྐྱེས་མཆོག་དད་བརྩོན་ལྡན་པ་བསྟན་འཛིན་གྱིས་བསྐུལ་ངོར་ཁོ་བོ་འཇིགས་
མེད་ནམ་མཁའ་གླིང་པས་དབེན་རྩ་ལྷ་ཁང་ནས་བྲིས་པ་དགེ།